
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 44 

29 Απριλίου 2015 


ΝΟΜΟΣ ΥΠ’ ΑΡΙΘ. 4324 

Ρυθμίσεις θεμάτων Δημόσιου Ραδιοτηλεοπτικού Φορέα, 
Ελληνική Ραδιοφωνία Τηλεόραση Ανώνυμη Εταιρεία 
και τροποποίηση του άρθρου 48 του κ.ν. 2190/1920 
και άλλες διατάξεις. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

ΚΕΦΑΛΑΙΟ ΠΡΩΤΟ 
ΡΥΘΜΙΣΕΙΣ ΘΕΜΑΤΩΝ ΔΗΜΟΣΙΟΥ 
ΡΑΔΙΟΤΗΛΕΟΠΤΙΚΟΥ ΦΟΡΕΑ - ΕΛΛΗΝΙΚΗ 

ΡΑΔΙΟΦΩΝΙΑ ΤΗΛΕΟΡΑΣΗ ΑΝΩΝΥΜΗ ΕΤΑΙΡΕΙΑ 

Άρθρο 1 

1. Ο τίτλος του ν. 4173/2013 (ΑΊ69) αντικαθίσταται 
ως εξής: 

«Ελληνική Ραδιοφωνία Τηλεόραση Ανώνυμη Εταιρεία 

(Ε.Ρ.Τ. Α.Ε.).» 

2. Η παρ. 2 του άρθρου 1 του ν. 4173/2013 αντικαθί¬ 
σταται ως εξής: 

«Η επωνυμία της εταιρείας είναι «ΕΛΛΗΝΙΚΗ ΡΑΔΙΟ¬ 
ΦΩΝΙΑ ΤΗΛΕΟΡΑΣΗ ΑΝΩΝΥΜΗ ΕΤΑΙΡΕΙΑ (Ε.Ρ.Τ. Α.Ε.)». Ο 
διακριτικός τίτλος της εταιρείας καθορίζεται με απόφα¬ 
ση του Διοικητικού Συμβουλίου της εταιρείας.» 

3. Η παρ. 3 του άρθρου 1 του ν. 4173/2013 αντικαθί¬ 
σταται ως εξής: 

«Η Ε.Ρ.Τ. Α.Ε. είναι δημόσια επιχείρηση που ανήκει στο 
δημόσιο τομέα και εποπτεύεται από το Κράτος. Έχει 
διοικητική και οικονομική αυτοτέλεια και διέπεται από 
τις διατάξεις του παρόντος. Με κοινή απόφαση του 
Υπουργού Οικονομικών και του αρμόδιου για θέματα 
Δημόσιας Ραδιοτηλεόρασης, Υπουργού Επικράτειας, 
που δημοσιεύεται στην Εφημερίδα της Κυβερνήσεως, 
εγκρίνεται το Καταστατικό της εταιρείας, του οποίου 
οι ρυθμίσεις, με την επιφύλαξη διαφορετικών διατάξε¬ 
ων του παρόντος νόμου, περιλαμβάνουν τα στοιχεία 
που προβλέπονται στο άρθρο 2 του κ.ν. 2190/1920 και 
στο ν. 3429/2005. Το Καταστατικό καταχωρίζεται στο 
Γενικό Εμπορικό Μητρώο Ανώνυμων. Το Καταστατικό 
της εταιρείας Ε.Ρ.Τ. Α.Ε. μπορεί να τροποποιείται και 
να κωδικοποιείται με απόφαση της Γενικής Συνέλευσης 
της εταιρείας.» 


4. Η παρ. 4 του άρθρου 1 του ν. 4173/2013 αντικαθί¬ 
σταται ως εξής: 

«Η Ε.Ρ.Τ. Α.Ε. αποτελεί ενιαίο φορέα, ο οποίος πε¬ 
ριλαμβάνει, με απόφαση του Διοικητικού Συμβουλίου, 
πανελλαδικούς και περιφερειακούς τηλεοπτικούς και 
ραδιοφωνικούς σταθμούς, μουσικά σύνολα και χορωδία, 
διαδικτυακούς ιστότοπους, καθώς και έντυπη ή ηλεκτρο¬ 
νική έκδοση περιοδικού, δύναται δε να ιδρύει θυγατρικές 
εταιρείες και άλλα νομικά πρόσωπα στην επικράτεια.» 

Αρθρο 2 

Το άρθρο 2 του ν. 4173/2013 αντικαθίσταται ως εξής: 

«Αρθρο 2 

Σκοπός - Αποστολή 

1. Η Ε.Ρ.Τ. Α.Ε. έχει ως σκοπό την παροχή δημόσιας 
ραδιοτηλεοπτικής υπηρεσίας, σύμφωνα με τη διάταξη 
της παρ. 2 του άρθρου 15 του Συντάγματος, τη διευ¬ 
κόλυνση της πρόσβασης του κοινωνικού συνόλου στις 
ηλεκτρονικές πληροφορίες που αυτή παράγει στο πλαί¬ 
σιο του σκοπού της, καθώς και τη διακίνηση, ανταλλαγή 
και διάδοσή τους, με την οργάνωση, εκμετάλλευση και 
λειτουργία τηλεοπτικών και ραδιοφωνικών σταθμών, 
διαδικτυακών ιστοτόπων και την παροχή κάθε είδους 
οπτικοακουστικών υπηρεσιών με τη χρήση οποιοσδή¬ 
ποτε τεχνικής μεθόδου ή μέσου. 

2. Η Ε.Ρ.Τ. Α.Ε., χωρίς να επιδιώκει την απόκτηση κέρ¬ 
δους, συμβάλλει στην ενημέρωση, μόρφωση και ψυχα¬ 
γωγία του ελληνικού λαού και στην προσπάθεια εθνικής 
και παραγωγικής ανασυγκρότησης. 

3. Η Ε.Ρ.Τ. Α.Ε. αποτελεί φορέα δημοκρατίας και πολι¬ 
τισμού και συμβάλλει στη διασφάλιση της πολυφωνίας, 
στην ανεξάρτητη μετάδοση της πληροφορίας και της 
είδησης και στην προβολή των έργων του λόγου και 
της τέχνης. Οι οπτικοακουστικές υπηρεσίες που παρέχει 
η Ε.Ρ.Τ. Α.Ε. πρέπει να ανταποκρίνονται στην ποιοτική 
στάθμη που επιβάλλουν η κοινωνική της αποστολή και η 
πολιτιστική ανάπτυξη της Χώρας και να σέβονται ιδίως 
την αξία του ανθρώπου και την προστασία της παιδικής 
ηλικίας και της νεότητας. 

4. Η Ε.Ρ.Τ. Α.Ε. είναι ανεξάρτητη από το Κράτος, όλους 
τους φορείς δημόσιας ή ιδιωτικής εξουσίας και τα πολι¬ 
τικά κόμματα και καταρτίζει και εκπέμπει το ραδιοτηλε¬ 
οπτικό και διαδικτυακό της περιεχόμενο, διεπόμενη μόνο 
από τις σχετικές διατάξεις του Συντάγματος και της 

κείμενης νομοθεσίας. Προς το σκοπό αυτόν η Ε.Ρ.Τ. Α.Ε. 
υπογράψει Συμφωνία Αρχών με το Ελληνικό Δημόσιο, 
εκπροσωπούμενο από τον Υπουργό Οικονομικών, τον 
Υπουργό Επικράτειας, αρμόδιο για θέματα Δημόσιας 
Ραδιοτηλεόρασης, και τον Αναπληρωτή Υπουργό Πολιτι¬ 
σμού, Παιδείας και Θρησκευμάτων, αρμόδιο για θέματα 
Πολιτισμού, για την εδραίωση της ανεξαρτησίας της 
δημόσιας ραδιοτηλεόρασης. Η Συμφωνία Αρχών προ¬ 
βλέπει τους όρους διασφάλισης του πλουραλισμού και 
της πολυφωνίας στην ενημέρωση, την ποιοτική αναβάθ¬ 
μιση της δημόσιας ραδιοτηλεόρασης, καθώς και τους 
κανόνες διαφάνειας στη διαχείριση των οικονομικών 
πόρων της προς όφελος του κοινωνικού συνόλου. 

5. Η Ε.Ρ.Τ. Α.Ε. καλύπτει γεωγραφικά το σύνολο της 
Επικράτειας και απευθύνεται και προς τον απόδημο ελ¬ 
ληνισμό. Η Ε.Ρ.Τ. Α.Ε., ως δημόσιος ραδιοτηλεοπτικός 
φορέας, έχει το αναπαλλοτρίωτο προνόμιο της πραγ¬ 
ματοποίησης ραδιοφωνικών και τηλεοπτικών εκπομπών 
εθνικής εμβέλειας στην Ελληνική Επικράτεια. Η παροχή 
των υπηρεσιών της Ε.Ρ.Τ. Α.Ε. μπορεί να γίνεται με οποια¬ 
δήποτε τεχνική μέθοδο και οποιοδήποτε μέσο (ασύρματη 
ή καλωδιακή, μέσω επίγειων πομπών ή μέσω δορυφόρου, 
με απευθείας εκπομπή προς το κοινό ή με σταθερή δο¬ 
ρυφορική υπηρεσία), σε κινητές ή σταθερές συσκευές, 
με ίδιο τεχνικό εξοπλισμό και με τήρηση της κείμενης 
νομοθεσίας για την προστασία του περιβάλλοντος. 

6. Τα ραδιοτηλεοπτικά προγράμματα της Ε.Ρ.Τ. Α.Ε. 
απευθύνονται σε όλες τις κατηγορίες του κοινωνικού 
συνόλου, λαμβάνοντας υπόψη τις ανάγκες ιδιαίτερων 
κοινωνικών ομάδων, ανεξάρτητα από τη θεαματικότητα 
και ακροαματικότητα των σχετικών εκπομπών. Το παρα- 
γόμενο περιεχόμενο και η διάθεση των προγραμμάτων 
της Ε.Ρ.Τ. Α.Ε. πρέπει να έχουν κατάλληλες μορφές εκ¬ 
πομπής ή/και αλληλεπίδρασης, όπου αυτή προσφέρεται, 
για άτομα με αναπηρία, όπως είναι ιδίως τα άτομα με 
προβλήματα ακοής και όρασης. Προς τούτο, η παραγω¬ 
γή και η διάθεση ψηφιακού περιεχομένου από την Ε.Ρ.Τ. 
Α.Ε. υιοθετεί διεθνώς αποδεκτές τεχνικές προδιαγραφές 
για τη διασφάλιση της ηλεκτρονικής προσβασιμότητας 
από άτομα με αναπηρία, ιδίως δε υιοθετεί τη χρήση της 
ελληνικής νοηματικής γλώσσας, του υποτιτλισμού και 
της ακουστικής περιγραφής για την αντιμετώπιση των 
αναγκών των ατόμων με προβλήματα ακοής και όρασης. 

7. Η Ε.Ρ.Τ. Α.Ε. μεταδίδει αδιαλείπτως, μέσω μίας εκ 
των συχνοτήτων επίγειας ψηφιακής τηλεοπτικής ευρυ- 
εκπομπής που της έχουν παραχωρηθεί από το Κράτος, 
το Κανάλι της Βουλής των Ελλήνων. Επίσης, μετά από 
συνεννόηση με το Προεδρείο της Βουλής και τη διεύ¬ 
θυνση του Καναλιού της Βουλής, αναμεταδίδει μέσω 
των δικών της προγραμμάτων σημαντικές εργασίες της 
Βουλής των Ελλήνων. 

8. Η Ε.Ρ.Τ. Α.Ε. παράγει και εκμεταλλεύεται με οποιονδή- 
ποτε τρόπο ραδιοτηλεοπτικές εκπομπές και οπτικοακου- 
στικό υλικό, δημιουργεί μεταποιητικές μονάδες παραγωγής 
κάθε είδους αγαθού ή υπηρεσίας σχετικής με τα οπτικά, 
ακουστικά και οπτικοακουστικά μέσα μαζικής επικοινωνίας 
και γενικά ασκεί κάθε δραστηριότητα που συντελεί στην 
εκπλήρωση των σκοπών της. Μπορεί να ιδρύει θυγατρι¬ 
κές εταιρείες και να συμμετέχει σε άλλες εταιρείες στην 
Ελλάδα ή την αλλοδαπή. Η Ε.Ρ.Τ. Α.Ε. συμμετέχει σε διε¬ 
θνείς και ευρωπαϊκούς οργανισμούς και ενώσεις δημόσιων 
ραδιοτηλεοπτικών οργανισμών ή ενώσεις που επιδιώκουν 
σκοπούς συναφείς με το ρόλο και το σκοπό της. 


9. Η Ε.Ρ.Τ. Α.Ε. είναι ιδιοκτήτρια του οπτικοακουστικού 
αρχείου των εκάστοτε δημόσιων ραδιοτηλεοπτικών φο¬ 
ρέων. Η Ε.Ρ.Τ. Α.Ε. σε συνεργασία με τη Γενική Γραμμα- 
τεία Ενημέρωσης και Επικοινωνίας προβαίνει στην ψη- 
φιοποίηση του αρχειακού οπτικοακουστικού υλικού που 
μεταδίδεται από τον εκάστοτε δημόσιο ραδιοτηλεοπτικό 
φορέα. Η Ε.Ρ.Τ. Α.Ε καθιστά προσβάσιμο το προϊόν της 
ψηφιοποίησης αυτής μέσω του διαδικτυακού της ιστοτό- 
που. Η ανωτέρω πρόσβαση είναι ελεύθερη και δωρεάν 
για το κοινό και για τους σκοπούς της επιστημονικής 
έρευνας, μπορεί δε να διατίθεται έναντι αντιτίμου σε ιδι¬ 
ώτες και εμπορικές εταιρείες. Επίσης, η Ε.Ρ.Τ. Α.Ε. δύναται 
να καταρτίζει συμβάσεις με φορείς ή οργανισμούς που 
διατηρούν ψηφιοποιημένα ή μη οπτικοακουστικά αρχεία 
για το σκοπό της ελεύθερης και δωρεάν διάχυσής τους 
στο κοινό, μέσω των προγραμμάτων ή των ιστοτόπων της. 

10. Στα μέσα που η Ε.Ρ.Τ. Α.Ε. μπορεί να χρησιμοποι¬ 
ήσει για την εκπλήρωση των σκοπών της περιλαμβά¬ 
νονται ιδίως: 

α) η παραγωγή και μετάδοση ραδιοτηλεοπτικού προ¬ 
γράμματος ελεύθερης λήψης, καθώς και συνδρομητικών 
ραδιοφωνικών και τηλεοπτικών υπηρεσιών μέσω δικτύ¬ 
ων ευρυεκπομπής για αναλογική εκπομπή, 
β) η παραγωγή και μετάδοση ραδιοτηλεοπτικού προ¬ 
γράμματος ελεύθερης λήψης, καθώς και συνδρομητικών 
ραδιοφωνικών και τηλεοπτικών υπηρεσιών μέσω δικτύ¬ 
ων ευρυεκπομπής για ψηφιακή εκπομπή, 
γ) η παραγωγή και μετάδοση ραδιοτηλεοπτικού προ¬ 
γράμματος ελεύθερης λήψης, καθώς και συνδρομητικών 
ραδιοφωνικών και τηλεοπτικών υπηρεσιών μέσω ευρυ- 
ζωνικών δικτύων, για τη λειτουργία των οποίων είτε δεν 
απαιτείται συχνότητα είτε απαιτείται συχνότητα, αλλά 
όχι από εκείνες που έχουν χορηγηθεί για την εκπομπή 
ραδιοτηλεοπτικού σήματος προς το κοινό, 
δ) η παροχή ραδιοτηλεοπτικών υπηρεσιών μέσω δι¬ 
αδικτύου, 

ε) η παροχή μη γραμμικών υπηρεσιών οπτικοακουστι- 
κών μέσων μέσω δικτύων ηλεκτρονικών επικοινωνιών με 
συντακτικά διαμορφωμένο περιεχόμενο προς εξυπηρέ¬ 
τηση των δημοκρατικών, κοινωνικών και πολιτιστικών 
αναγκών της κοινωνίας, 

στ) η παροχή υπηρεσιών ηλεκτρονικού οδηγού προ¬ 
γραμμάτων, 

ζ) η παροχή υπηρεσιών μετάδοσης και πολυπλεξίας 
του προγράμματος τηλεοπτικών σταθμών εθνικής ή 
περιφερειακής εμβέλειας με ψηφιακή τεχνολογία, 
η) η παροχή μεμονωμένων εκπομπών κατά παραγ¬ 
γελία, οπτικοακουστικού υλικού τεκμηρίωσης ή εμβά¬ 
θυνσης σχετικά με εκπομπές της Ε.Ρ.Τ. Α.Ε., καθώς και 
αυτοτελείς οπτικοακουστικές υπηρεσίες, όπως παροχή 
μετεωρολογικών προβλέψεων, περιβαλλοντικής ή χρη¬ 
ματοοικονομικής πληροφόρησης, υπηρεσίες ηλεκτρονι¬ 
κού τύπου ή υπηρεσίες διαδικτυακής αναζήτησης, 
θ) η προμήθεια οπτικοακουστικού περιεχομένου από 
προμηθευτές προγράμματος, 
ι) η εγκατάσταση και λειτουργία δικτύων ηλεκτρονικών 
επικοινωνιών και επεξεργασίας μεταφοράς οπτικοακου- 
στικών υπηρεσιών και του συναφούς εξοπλισμού που 
καθιστούν τεχνικά εφικτή την εκπλήρωση του σκοπού 
της και η προμήθεια, χρήση και μίσθωση των σχετικών 
υπηρεσιών που καθιστούν δυνατή τη λειτουργία των 
υποδομών της, στο πλαίσιο και υπό τους περιορισμούς 
που τίθενται από το νόμο και 

ια) η δημιουργία και αξιοποίηση οποιωνδήποτε τεχνι¬ 
κών υποδομών, εξοπλισμού και λογισμικού, μέσω των 
οποίων είναι δυνατή η εκπλήρωση των σκοπών της και 
γενικά η εκμετάλλευση τεχνολογιών αιχμής, καθώς και 
προώθηση των υπηρεσιών που παρέχει με οποιοδήποτε 
πρόσφορο μέσο και τρόπο. 

11. Η Ε.Ρ.Τ. Α.Ε. είναι πάροχος περιεχομένου και πάρο- 
χος δικτύου κατά την έννοια του ν. 3592/2007 (Α' 161) για 
τη μετάδοση των προγραμμάτων της, καθώς και τρίτων, 
και απαλλάσσεται από την υποχρέωση λήψης κάθε σχε¬ 
τικής άδειας. Με κοινή απόφαση των Υπουργών Οικονο¬ 
μικών, Οικονομίας, Υποδομών, Ναυτιλίας και Τουρισμού 
και του αρμόδιου για θέματα Δημόσιας Ραδιοτηλεόρασης 
Υπουργού Επικράτειας, εκχωρούνται χωρίς αντάλλαγμα 
στην Ε.Ρ.Τ. Α.Ε. συχνότητες για τη μετάδοση των ως άνω 
προγραμμάτων και καθορίζεται κάθε άλλο σχετικό θέμα. 
Η Ε.Ρ.Τ. Α.Ε. μπορεί να αναμεταδίδει από τις συχνότητες 
που της εκχωρούνται διεθνή προγράμματα άλλων δημό¬ 
σιων ραδιοτηλεοπτικών φορέων.» 

Άρθρο 3 

Το άρθρο 3 του ν. 4173/2013 αντικαθίσταται ως εξής: 

«Αρθρο 3 

Γενικές Αρχές Παρεχόμενου Περιεχομένου 

1. Οι ραδιοφωνικές και τηλεοπτικές εκπομπές της 
Ε.Ρ.Τ. Α.Ε., καθώς και το περιεχόμενο των διαδικτυακών 
ιστοτόπων της, εμπνέονται από τα ιδανικά της ελευθε¬ 
ρίας, της δημοκρατίας, της αξίας του ανθρώπου, της 
προστασίας των δικαιωμάτων του ανθρώπου ως ατόμου 
και ως μέλους του κοινωνικού συνόλου, της εθνικής ανε¬ 
ξαρτησίας, της ειρήνης και της συνεργασίας των λαών. 

2. Οι ραδιοφωνικές και τηλεοπτικές εκπομπές της 
Ε.Ρ.Τ. Α.Ε., καθώς και το περιεχόμενο των διαδικτυακών 
ιστοτόπων της, διέπονται από το σεβασμό στην ιδιω- 
τικότητα του ατόμου και την αρχή του τεκμηρίου της 
αθωότητας των πολιτών. Μέσω των εκπομπών της Ε.Ρ.Τ. 
Α.Ε. προβάλλονται θέματα που αφορούν στην προστα¬ 
σία των θυμάτων εγκλημάτων κατά της γενετήσιας αξι¬ 
οπρέπειας, ενδοοικογενειακής βίας, διεθνικής εμπορίας 
ανθρώπων και ρατσιστικής βίας. Προβάλλονται, επίσης, 
θέματα που συμβάλλουν ενεργά στην προστασία των 
μειονοτήτων και της διαφορετικότητας. 

3. Οι ραδιοφωνικές και τηλεοπτικές εκπομπές της 
Ε.Ρ.Τ. Α.Ε., καθώς και το περιεχόμενο των διαδικτυα¬ 
κών ιστοτόπων της, διέπονται από τις αρχές της αντι¬ 
κειμενικότητας και πληρότητας της ενημέρωσης, της 
πολυφωνίας, της ελεύθερης διακίνησης των ιδεών, του 
σεβασμού της προσωπικότητας, της προστασίας της 
νεότητας και της παιδικής ηλικίας, της διαφύλαξης της 
ποιότητας της ελληνικής γλώσσας, της ανάδειξης του 
ελληνικού πολιτισμού και της γέφυρας με τους πολιτι¬ 
σμούς άλλων λαών. 

4. Η λειτουργία της Ε.Ρ.Τ. Α.Ε. διέπεται από την κείμενη 
ραδιοτηλεοπτική νομοθεσία και το παρεχόμενο από 
αυτήν περιεχόμενο περιλαμβάνει ιδίως προγράμματα 
ενημέρωσης, πολιτισμού, επιμόρφωσης, ψυχαγωγίας και 
αθλητισμού. Στο πλαίσιο του προγραμματισμού των 
εκπομπών προβάλλεται η καλλιτεχνική και πνευματι¬ 
κή δημιουργία, δίνοντας τη δυνατότητα ιδιαίτερα σε 
νέους πνευματικούς δημιουργούς και καλλιτέχνες να 
προβάλλουν το έργο και τις ιδέες τους, συμβάλλοντας 
με τον τρόπο αυτό στην πολιτιστική ανάπτυξη της Χώ¬ 


ρας. Προς το σκοπό αυτόν, μεταξύ άλλων, διαθέτει κάθε 
χρόνο το 1,5% του ετήσιου κύκλου εργασιών της για 
την παραγωγή κινηματογραφικών έργων και τη στήριξη 
των ανεξάρτητων εκδόσεων βιβλίων. 

5. Η Ε.Ρ.Τ. Α.Ε. μεριμνά για την προβολή των συνεδριά¬ 
σεων της Βουλής των Ελλήνων και των Επιτροπών της, 
του Ευρωπαϊκού Κοινοβουλίου, των δραστηριοτήτων 
των πολιτικών κομμάτων, της τοπικής αυτοδιοίκησης, 
της κοινωνίας των πολιτών, των πρωτοβουλιών κοινω¬ 
νικής αλληλεγγύης και των παραγωγικών τάξεων. Προς 
τούτο τηρεί την αρχή της αναλογικής ισότητας. 

6. Η Ε.Ρ.Τ. Α.Ε. αναλαμβάνει την αντικειμενική παρου¬ 
σίαση του προεκλογικού αγώνα των κομμάτων, καθώς 
και των υποψήφιων συνδυασμών ή προσώπων, κατά τις 
βουλευτικές, ευρωπαϊκές και αυτοδιοικητικές εκλογές 
και των προγραμματικών θέσεων όλων των κομμάτων, 
σύμφωνα με τις οικείες διατάξεις. Καλύπτει, επίσης, 
και τις απόψεις που διατυπώνονται κατά την περίοδο 
διεξαγωγής δημοψηφισμάτων.» 

Άρθρο 4 

Στις παραγράφους 1 και 2 του άρθρου 6 του ν. 4173/2013 
όπου αναφέρεται η φράση «ΝΕΡΙΤ Α.Ε.» αντικαθίσταται 
με τη φράση «Ε.Ρ.Τ. Α.Ε.». 

Άρθρο 5 

1. Η παρ. 3 του άρθρου 6 του ν. 4173/2013, όπως αντι- 
καταστάθηκε με το άρθρο 42 παρ. 8 του ν. 4262/2014 
(Α' 114), αντικαθίσταται ως εξής: 

«3. Ως αντιστάθμισμα για την εκπλήρωση των σκοπών 
της δημόσιας ραδιοτηλεοπτικής υπηρεσίας του άρθρου 
2 του παρόντος, επιβάλλεται και εισπράττεται υπέρ της 
Ε.Ρ.Τ. Α.Ε. ανταποδοτικό τέλος ύψους τριών (3,00) ευρώ 
μηνιαίως ανά παροχή ηλεκτρικού ρεύματος. Το ανταπο¬ 
δοτικό τέλος υπολογίζεται και χρεώνεται σε κάθε λο¬ 
γαριασμό ηλεκτρικού ρεύματος των προμηθευτών ηλε¬ 
κτρικής ενέργειας για τη χρονική περίοδο στην οποία 
αυτός αναφέρεται. Οι προμηθευτές ηλεκτρικής ενέργειας 
παρακρατούν προμήθεια 0,5% επί των εισπράξεων για 
τον υπολογισμό, ενσωμάτωση σε λογαριασμό, είσπραξη 
και απόδοση του αναλογούντος ποσού στην Ε.Ρ.Τ. Α.Ε.. 
Τα ποσά που εισπράττονται, μετά την αφαίρεση της 
προμήθειας 0,5%, αποδίδονται στη Ε.Ρ.Τ. Α.Ε. μέσα στο 
δεύτερο μήνα από τη λήξη του μήνα στον οποίο ανήκει 
λογιστικώς η κάθε είσπραξη λογαριασμού ηλεκτρικού 
ρεύματος. Υποχρέωση για την καταβολή αυτού του τέ¬ 
λους έχει κάθε φυσικό ή νομικό πρόσωπο για κάθε πα¬ 
ροχή ηλεκτρικής ενέργειας στην Ελλάδα για την οποία 
υπάρχει σύμβαση προμήθειας ηλεκτρικής ενέργειας. 

Από την υποχρέωση καταβολής του ανταποδοτικού 
τέλους απαλλάσσονται: 

α) το Ελληνικό Δημόσιο, 

β) τα νομικά πρόσωπα δημοσίου δικαίου, 

γ) οι οργανισμοί τοπικής αυτοδιοίκησης και οι αμι¬ 
γείς επιχειρήσεις τους, τα αμιγή ιδρύματά τους και οι 
ενώσεις τους, 

δ) οι κάτοχοι μετρητών κατανάλωσης ηλεκτρικής 
ενέργειας για την κατανάλωση ρεύματος που χρησι¬ 
μοποιείται σε αρδευτικές, κτηνοτροφικές και πτηνο- 
τροφικές μονάδες, 

ε) οι κάτοχοι μετρητών, για όσο χρονικό διάστημα 
καταναλώνουν ηλεκτρική ενέργεια αξίας μέχρι και δέκα 
(10) ευρώ μηνιαίως, 

στ) οι πάσης φύσεως ναοί και χώροι λατρείας των 
κατά το άρθρο 13 παρ. 2 του Συντάγματος γνωστών 
θρησκειών, καθώς και τα νεκροταφεία, 

ζ) οι παροχές από τις οποίες ηλεκτροδοτούνται απο¬ 
κλειστικά οι κοινόχρηστοι χώροι των πολυκατοικιών, 
ανεξάρτητα από τη χρήση τους. 

Δεν εξαιρούνται από την υποχρέωση καταβολής του 
ανταποδοτικού τέλους νομικά πρόσωπα ιδιωτικού δικαί¬ 
ου που ανήκουν στο Κράτος ή που έχουν τα προνόμια 
του Δημοσίου ή εξομοιώνονται με το Δημόσιο. 

Με κοινή απόφαση του Υπουργού Οικονομικών και του 
αρμόδιου για θέματα Δημόσιας Ραδιοτηλεόρασης Υπουρ¬ 
γού Επικράτειας, μπορεί να εξαιρούνται από την καταβολή 
του ανταποδοτικού τέλους ή από την αναπροσαρμογή 
αυτού, καταναλωτές οι οποίοι ανήκουν σε ευπαθείς ομά¬ 
δες του πληθυσμού και να καθορίζονται τα κοινωνικά και 
οικονομικά κριτήρια για την εξαίρεση αυτών. 

Με κοινή απόφαση του Υπουργού Οικονομικών και του 
Υπουργού Επικράτειας, αρμόδιου για θέματα Δημόσιας 
Ραδιοτηλεόρασης, ύστερα από εισήγηση του Διοικητι¬ 
κού Συμβουλίου της Ε.Ρ.Τ. Α.Ε., το ποσό του ανταποδοτι¬ 
κού τέλους μπορεί να αναπροσαρμόζεται, λαμβάνοντας 
υπόψη το καθαρό κόστος και την προϋπολογιζόμενη 
δαπάνη για την παροχή της δημόσιας ραδιοτηλεοπτικής 
υπηρεσίας, όπως τα μεγέθη αυτά αποτυπώνονται στα 
σχετικά επίσημα οικονομικά στοιχεία της Ε.Ρ.Τ. Α.Ε. και 
με την επιφύλαξη της ευρωπαϊκής νομοθεσίας για τις 
κρατικές ενισχύσεις στη δημόσια ραδιοτηλεόραση. Σε 
κάθε περίπτωση το ποσό του ανταποδοτικού τέλους 
δεν δύναται να είναι μικρότερο του ποσού των τριών 
(3,00) ευρώ.» 

2. Η παρ. 4 του άρθρου 6, όπως ισχύει, αντικαθίσταται 
ως εξής: 

«4. Με απόφαση του Υπουργού Οικονομικών και του 
Υπουργού Επικράτειας, αρμόδιου για θέματα Δημόσιας 
Ραδιοτηλεόρασης, εγκρίνεται ο προϋπολογισμός της 

Ε.Ρ.Τ. Α.Ε..» 

Άρθρο 6 

Το άρθρο 7 του ν. 4173/2013 αντικαθίσταται ως εξής: 

«Άρθρο 7 
Γενική Συνέλευση 

1. Στη Γ ενική Συνέλευση των μετόχων της Ε.Ρ.Τ. Α.Ε. το 
Ελληνικό Δημόσιο εκπροσωπείται από: α) τον Υπουργό 
Οικονομικών, β) τον Υπουργό Επικράτειας, αρμόδιο για 
θέματα Δημόσιας Ραδιοτηλεόρασης και γ) τον Αναπλη¬ 
ρωτή Υπουργό Πολιτισμού, Παιδείας και Θρησκευμάτων, 
αρμόδιο για θέματα Πολιτισμού. 

2. Στη Γ ενική Συνέλευση οι Υπουργοί που εκπροσω¬ 
πούν το Ελληνικό Δημόσιο παρίστανται αυτοπροσώπως 
ή δια του νομίμου εκπροσώπου τους. Καθήκοντα Προέ¬ 
δρου ασκεί ο Υπουργός Επικράτειας που είναι αρμόδιος 
για θέματα Δημόσιας Ραδιοτηλεόρασης. 

3. Η Γ ενική Συνέλευση συνέρχεται σε τακτική συνεδρί¬ 
αση μέσα σε ένα εξάμηνο από τη λήξη κάθε χρήσης και 
εκτάκτως οποτεδήποτε, με πρωτοβουλία του Προέδρου 
της. Ο Πρόεδρος απευθύνει τη σχετική πρόσκληση το 
αργότερο μία εβδομάδα πριν από τη συνεδρίαση. 

4. Η Γ ενική Συνέλευση έχει τις αρμοδιότητες Γ ενικής 
Συνέλευσης Ανώνυμης Εταιρείας, εκτός από εκείνες που 
ανατίθενται σε άλλα όργανα της Ε.Ρ.Τ. Α.Ε. από το Κα¬ 
ταστατικό της εταιρείας και την ισχύουσα νομοθεσία.» 


Άρθρο 7 

Το άρθρο 9 του ν. 4173/2013, όπως ισχύει, αντικαθί¬ 
σταται ως εξής: 

«Άρθρο 9 

Διοικητικό Συμβούλιο 

1. Η Ε.Ρ.Τ. Α.Ε. διοικείται από επταμελές Διοικητικό 
Συμβούλιο, το οποίο απαρτίζεται από: 

α) τον Πρόεδρο, 
β) τον Διευθύνοντα Σύμβουλο, 
γ) τρία (3) μέλη, τα οποία λόγω των ειδικών γνώσεων 
και της πείρας τους μπορούν να συμβάλλουν στην εκ¬ 
πλήρωση του σκοπού της Ε.Ρ.Τ. Α.Ε.. 

Τα μέλη των περιπτώσεων α' και β' πρέπει να είναι κά¬ 
τοχοι τίτλων σπουδών πανεπιστημιακής ή τεχνολογικής 
εκπαίδευσης της ημεδαπής ή ισότιμου της αλλοδαπής 
είτε πρόσωπα εγνωσμένου κύρους με αποδεδειγμένη 
διεθνή αναγνώριση του έργου τους, 
δ) δύο (2) μέλη, τα οποία εκπροσωπούν τους εργα¬ 
ζομένους της Ε.Ρ.Τ. Α.Ε., εκ των οποίων το ένα έχει 
δημοσιογραφική ιδιότητα. 

2. Τα μέλη των περιπτώσεων α', β' και γ' της παρα¬ 
γράφου 1, επιλέγονται ως εξής: ο αρμόδιος για θέματα 
Δημόσιας Ραδιοτηλεόρασης Υπουργός Επικράτειας 
απευθύνει δημόσια πρόσκληση εκδήλωσης ενδιαφέρο¬ 
ντος, η οποία δημοσιοποιείται με κάθε πρόσφορο μέσο, 
και μετά την κατάθεση των δηλώσεων ενδιαφέροντος 
υποβάλλει εισήγηση στην Επιτροπή Θεσμών και Διαφά¬ 
νειας της Βουλής, η οποία διατυπώνει τη γνώμη της με 
ανάλογη εφαρμογή της διαδικασίας των παραγράφων 
3 έως 5 του άρθρου 49Α του Κανονισμού της Βουλής 
των Ελλήνων. 

3. Τα μέλη της περίπτωσης δ' της παραγράφου 1 
εκλέγονται με άμεση, μυστική και καθολική ψηφοφορία 
από τους εργαζόμενους της εταιρείας. 

4. Τα μέλη του Διοικητικού Συμβουλίου διορίζονται με 
απόφαση του Υπουργού Επικράτειας που είναι αρμό¬ 
διος για θέματα Δημόσιας Ραδιοτηλεόρασης μετά την 
τήρηση των διαδικασιών των παραγράφων 2 και 3 του 
παρόντος άρθρου. 

Μέχρι την, κατά τα ανωτέρω υπό την παράγραφο 3 
του παρόντος άρθρου, εκλογή των μελών του Διοικη¬ 
τικού Συμβουλίου εκ των εργαζομένων ή την αναπλή- 
ρωση τυχόν παραιτηθέντος ή ελλείποντος της αυτής 
κατηγορίας, το Διοικητικό Συμβούλιο συγκροτείται και 
λειτουργεί νομίμως χωρίς τα μέλη αυτά. 

5. Η θητεία των μελών του Διοικητικού Συμβουλίου εί¬ 
ναι πενταετής και μπορεί να ανανεώνεται για μία φορά, 
παρατείνεται δε μέχρι την ανάληψη των καθηκόντων 
του από το νέο Διοικητικό Συμβούλιο. 

6. Η ιδιότητα του μέλους του Διοικητικού Συμβουλίου 
της Ε.Ρ.Τ. Α.Ε. είναι ασυμβίβαστη: 

α) Με την ιδιότητα του προμηθευτή ή του εν γένει 
αντισυμβαλλόμενου της Ε.Ρ.Τ. Α.Ε. με σύμβαση έργου ή 
παροχής υπηρεσιών. 

β) Με τη συμμετοχή με οποιονδήποτε τρόπο σε άλλη 
εταιρεία σχετική με τα Μέσα Μαζικής Ενημέρωσης. 

γ) Με την ιδιότητα του μέλους του Διοικητικού Συμ¬ 
βουλίου σε συνδικαλιστικά σωματεία και ενώσεις των 
εργαζομένων της Ε.Ρ.Τ. Α.Ε. και 
δ) με την ιδιότητα του μέλους του Υπουργικού 
Συμβουλίου, του Υφυπουργού, του Γενικού ή Ειδικού 

Γραμματέα Υπουργείου ή αυτοτελούς Γενικής Γραμ¬ 
ματείας, του Βουλευτή, του Δημάρχου, του Περιφε¬ 
ρειάρχη, του Αντιπεριφερειάρχη, του περιφερειακού 
και δημοτικού συμβούλου, του πολιτικού διοικητικού 
υπαλλήλου του κράτους ή νομικών προσώπων δημο¬ 
σίου δικαίου με σχέση εργασίας δημοσίου δικαίου 
και ιδιωτικού δικαίου αορίστου ή ορισμένου χρόνου 
και του προσώπου που κατέχει θέση σε όργανο πο¬ 
λιτικού κόμματος. 

7. Το Διοικητικό Συμβούλιο είναι αρμόδιο για κάθε 
ζήτημα της διοίκησης της Ε.Ρ.Τ. Α.Ε., που από το Κατα¬ 
στατικό της και την ισχύουσα νομοθεσία δεν ανατίθε¬ 
ται στον Πρόεδρο ή στον Διευθύνοντα Σύμβουλο ή σε 
άλλο όργανο της Εταιρείας, ιδίως δε αποφασίζει και 
εφαρμόζει τη στρατηγική και την πολιτική ανάπτυξης 
της εταιρείας, επιλέγει τα πρόσωπα που καλύπτουν 
θέσεις ευθύνης σύμφωνα με το Καταστατικό και τους 
σχετικούς Κανονισμούς της εταιρείας. Το Διοικητικό 
Συμβούλιο δύναται να συστήνει επιτροπές και ομάδες 
εργασίας με σκοπό τη σύνταξη εισηγήσεων για θέματα 
που εμπίπτουν στις αρμοδιότητές του, σύμφωνα με τα 
προβλεπόμενα στον Κανονισμό Προσωπικού και στο 
πλαίσιο τήρησης ισοσκελισμένων προϋπολογισμών. 

8. Το Διοικητικό Συμβούλιο συγκαλείται σε τακτική 
συνεδρίαση μία φορά τουλάχιστον το μήνα και σε 
έκτακτη οποτεδήποτε, με πρωτοβουλία του Προέδρου 
του Διοικητικού Συμβουλίου ή του Διευθύνοντος Συμ¬ 
βούλου ή εφόσον ζητηθεί από την πλειοψηφία των 
μελών του Διοικητικού Συμβουλίου. Την πρόσκληση 
απευθύνει ο Διευθύνων Σύμβουλος με τον προσφο¬ 
ρότερο κατά την κρίση του τρόπο. Στις συνεδριάσεις 
του Διοικητικού Συμβουλίου μπορούν να προσκαλού¬ 
νται υπηρεσιακοί παράγοντες της εταιρείας, οι οποίοι 
συμμετέχουν χωρίς δικαίωμα ψήφου. Το Διοικητικό 
Συμβούλιο βρίσκεται σε απαρτία όταν παρίστανται 
τέσσερα (4) τουλάχιστον μέλη, συμπεριλαμβανομένου 
οπωσδήποτε του Διευθύνοντος Συμβούλου. Οι απο¬ 
φάσεις λαμβάνονται κατά πλειοψηφία των παρόντων 
μελών. Σε περίπτωση ισοψηφίας, υπερισχύει η ψήφος 
του Διευθύνοντος Συμβούλου. 

9. Ο Διευθύνων Σύμβουλος προτείνει στο Διοικητι¬ 
κό Συμβούλιο ένα (1) μέλος του ως αναπληρωτή του, 
το οποίο ορίζεται με απόφαση του Διοικητικού Συμ¬ 
βουλίου. Στην απόφαση του Διοικητικού Συμβουλίου 
ορίζεται επίσης το χρονικό διάστημα και οι λόγοι της 
αναπλήρωσης. 

10. Το Διοικητικό Συμβούλιο εκπονεί στρατηγικό σχέ¬ 
διο για την οργάνωση και λειτουργία του δημόσιου 
ραδιοτηλεοπτικού φορέα, θέτοντας οικονομικούς και 
ποιοτικούς στόχους αναφορικά με την εκπλήρωση του 
σκοπού και της αποστολής της εταιρείας μετά από 
διαβούλευση ιδίως με τους εκπροσώπους των εργα¬ 
ζομένων της Ε.Ρ.Τ. Α.Ε. και αντιπροσωπευτικών φορέ¬ 
ων της επιστήμης, της τέχνης, του πολιτισμού και της 
δημοσιογραφίας. Το σχέδιο αυτό υποβάλλεται στον 
Υπουργό Επικράτειας, αρμόδιο για θέματα Δημόσιας 
Ραδιοτηλεόρασης. 

11. α) Με απόφαση του Διοικητικού Συμβουλίου μετά από 
Εισήγηση του Διευθύνοντος Συμβούλου ορίζονται οι Προ¬ 
ϊστάμενοι των Γενικών Διευθύνσεων της Ε.Ρ.Τ. Α.Ε.. Με την 
ίδια απόφαση καθορίζεται η διάρκεια της θητείας τους. 

β) Με απόφαση του Διευθύνοντος Συμβούλου μετά 
από Εισήγηση των Προϊσταμένων των Γ ενικών Διευθύν¬ 


σεων ορίζονται οι Προϊστάμενοι των Διευθύνσεων της 
Ε.Ρ.Τ. Α.Ε.. Η διάρκεια της θητείας τους καθορίζεται με 
απόφαση του Διοικητικού Συμβουλίου. 

γ) Μετά από Εισήγηση των Γενικών Διευθυντών ή 
κατά περίπτωση των Προϊσταμένων Διευθύνσεων και 
απόφαση του Διευθύνοντος Συμβούλου ορίζονται οι 
Προϊστάμενοι των Τμημάτων της Ε.Ρ.Τ. Α.Ε.. Η διάρκεια 
της θητείας τους καθορίζεται με απόφαση του Διοικη¬ 
τικού Συμβουλίου. 

12. Με κοινή απόφαση του Υπουργού Οικονομικών 
και του Υπουργού Επικράτειας που είναι αρμόδιος 
για θέματα Δημόσιας Ραδιοτηλεόρασης καθορίζονται 
η εκάστοτε προβλεπόμενη αμοιβή του Προέδρου, του 
Διευθύνοντος Συμβούλου και των μελών του Διοικη¬ 
τικού Συμβουλίου. Η ως άνω αμοιβή και αποζημίωση 
δεν μπορούν να υπερβαίνουν τις αντίστοιχες ανώτερες 
αμοιβές και αποζημιώσεις που προβλέπονται για Διευ- 
θύνοντες Συμβούλους και μέλη Διοικητικών Συμβουλίων 
των νομικών προσώπων που εμπίπτουν στις διατάξεις 
του ν. 3429/2005. Η ανωτέρω αμοιβή και η αποζημίωση 
μπορούν να αναπροσαρμόζονται με σκοπό την τήρηση 
ισοσκελισμένων προϋπολογισμών. Ο Πρόεδρος, ο Διευ- 
θύνων Σύμβουλος και τα μέλη του Διοικητικού Συμβου¬ 
λίου δεν δικαιούνται καμία άλλη χρηματική απολαβή, 
αμοιβή ή προνόμιο.» 

Άρθρο 8 

Μετά το άρθρο 9 του ν. 4173/2013 προστίθεται άρθρο 
9Α με τίτλο «Διευθύνων Σύμβουλος», ως εξής: 

«Αρθρο 9Α 

Διευθύνων Σύμβουλος 

1. Ο Διευθύνων Σύμβουλος έχει ιδίως τις ακόλουθες 
αρμοδιότητες: 

α) Διοικεί την Εταιρεία και προΐσταται όλων των υπη¬ 
ρεσιών της. 

β) Λαμβάνει όλες τις αναγκαίες αποφάσεις στο πλαί¬ 
σιο των διατάξεων που διέπουν τη λειτουργία της εται¬ 
ρείας, των εγκεκριμένων προγραμμάτων και προϋπολο¬ 
γισμών και των αποφάσεων του Διοικητικού Συμβουλίου 
ασκώντας όλες τις σχετικές διευθυντικές αρμοδιότητες. 

γ) Καταρτίζει τους κανονισμούς της Ε.Ρ.Τ. Α.Ε. σύμφω¬ 
να με τα προβλεπόμενα στο άρθρο 14 του παρόντος. 

δ) Καταρτίζει τον προϋπολογισμό της εταιρείας, ο 
οποίος ακολούθως εγκρίνεται από το Διοικητικό Συμ¬ 
βούλιο, και μεριμνά για την πραγματοποίηση των στό¬ 
χων του. 

ε) Καταρτίζει και εισηγείται το ραδιοφωνικό και τη¬ 
λεοπτικό πρόγραμμα, καθώς και το περιεχόμενο των 
ιστοτόπων της Ε.Ρ.Τ. Α.Ε., που εγκρίνονται από το Διοι¬ 
κητικό Συμβούλιο και εποπτεύει την τήρηση των βασι¬ 
κών αρχών του παρεχόμενου περιεχομένου σύμφωνα 
με το άρθρο 3 του παρόντος. 

στ) Εκπροσωπεί την Ε.Ρ.Τ. Α.Ε. δικαστικώς και εξω- 
δίκως. 

2. Ο Διευθύνων Σύμβουλος μπορεί να ζητά την έγκρι¬ 
ση του Διοικητικού Συμβουλίου για τη λήψη απόφασης 
σε οποιοδήποτε θέμα εμπίπτει στις κατά την προη¬ 
γούμενη παράγραφο αρμοδιότητές του. Μπορεί επίσης 
να αναθέτει την άσκηση συγκεκριμένων κάθε φορά 
αρμοδιοτήτων του σε άλλα μέλη του Διοικητικού Συμ¬ 
βουλίου.» 

Άρθρο 9 

Το άρθρο 10 του ν. 4173/2013 αντικαθίσταται ως εξής: 

«Άρθρο 10 

Εποπτεία -Έλεγχος της Ε.Ρ.Τ. Α.Ε. 

1. Ο έλεγχος της Ε.Ρ.Τ. Α.Ε. ως προς το εκπεμπόμενο 
πρόγραμμα και την τήρηση των γενικών αρχών του 
παρεχόμενου περιεχομένου γίνεται από το Εθνικό Συμ¬ 
βούλιο Ραδιοτηλεόρασης, το οποίο δημοσιεύει ετησίως 
σχετική έκθεση. 

2. Στο Εθνικό Συμβούλιο Ραδιοτηλεόρασης ανατίθεται 
ο έλεγχος της Ε.Ρ.Τ. Α.Ε. όσον αφορά στην εκπλήρωση 
των υποχρεώσεων δημόσιας υπηρεσίας και την τήρηση 
των κανόνων του δικαίου της Ευρωπαϊκής Ένωσης για 
τις κρατικές ενισχύσεις στη Δημόσια Ραδιοτηλεόραση. 

3. Η Ε.Ρ.Τ. Α.Ε. υποβάλλει στη Επιτροπή Θεσμών και 
Διαφάνειας της Βουλής και στο Εθνικό Συμβούλιο Ρα¬ 
διοτηλεόρασης κατά το πρώτο τρίμηνο κάθε ημερολο¬ 
γιακού έτους έκθεση για την διαφάνεια στη χρήση του 
ανταποδοτικού τέλους. 

4. Ο Υπουργός Επικράτειας που είναι αρμόδιος για 
θέματα Δημόσιας Ραδιοτηλεόρασης εποπτεύει την τή¬ 
ρηση των διατάξεων του παρόντος, με την επιφύλαξη 
των διατάξεων που αφορούν στις σχετικές αρμοδιό¬ 
τητες του Εθνικού Συμβουλίου Ραδιοτηλεόρασης. Σε 
περίπτωση που ο Υπουργός διαπιστώσει παράβαση των 
διατάξεων αυτών, συγκαλεί τη Γενική Συνέλευση των 
μετόχων, η οποία αποφαίνεται επί του ζητήματος, η δε 
απόφασή της εκτελείται από το Διοικητικό Συμβούλιο 
και τον Διευθύνοντα Σύμβουλο της εταιρείας.» 

Άρθρο 10 

Το άρθρο 11 του ν. 4173/2013, όπως ισχύει, αντικαθί¬ 
σταται ως εξής: 

«Αρθρο 11 

Συμβούλια Κοινωνικού Ελέγχου 

Το Διοικητικό Συμβούλιο συγκροτεί συμβούλια κοινω¬ 
νικού ελέγχου του προγράμματος σε κάθε διοικητική 
περιφέρεια της Επικράτειας. Στα συμβούλια συμμε¬ 
τέχουν εθελοντικά ακροατές, τηλεθεατές, θεσμοί και 
κοινωνικές συλλογικότητες που αποτελούν το αντιπρο¬ 
σωπευτικό κοινό της Ε.Ρ.Τ. Α.Ε.. Αποστολή των συμβου¬ 
λίων είναι να μεταφέρουν στο Διοικητικό Συμβούλιο 
της εταιρείας τις απόψεις επί του περιεχομένου του 
προγράμματος, προτάσεις για την εύρυθμη λειτουργία 
της εταιρείας, καθώς και καταγγελίες ως προς την 
τήρηση των προβλεπόμενων προγραμματικών υποχρε¬ 
ώσεων της Ε.Ρ.Τ. Α.Ε., προς το σκοπό της αξιολόγησης 
των υπηρεσιών και της βελτίωσης της ποιότητας της 
λειτουργίας της. Με απόφαση του Δ.Σ. καθορίζεται ο 
συγκεκριμένος αριθμός των μελών των συμβουλίων, οι 
πανεπιστημιακοί θεσμοί, οι φορείς της τοπικής αυτοδι¬ 
οίκησης και οι κοινωνικές συλλογικότητες πολιτιστικού 
χαρακτήρα που συμμετέχουν σε αυτά, καθώς και κάθε 
άλλο σχετικό θέμα που αφορά στη λειτουργία τους.» 

Άρθρο 11 

Το άρθρο 14 του ν. 4173/2013 αντικαθίσταται ως εξής: 

«Άρθρο 14 

Κανονισμοί Ε.Ρ.Τ. Α.Ε. 

1. Η διάρθρωση και λειτουργία των υπηρεσιών της 
Ε.Ρ.Τ. Α.Ε. καθορίζονται με τον Εσωτερικό Κανονισμό 


Λειτουργίας της εταιρείας, ο οποίος καταρτίζεται με 
απόφαση του Διευθύνοντος Συμβούλου και εγκρίνεται 
από το Διοικητικό Συμβούλιο. 

2. Με τον Κανονισμό Προσωπικού, ο οποίος καταρ¬ 
τίζεται με απόφαση του Διευθύνοντος Συμβούλου και 
εγκρίνεται από το Διοικητικό Συμβούλιο, ρυθμίζονται 
τα θέματα προσωπικού, τα αναγκαία προσόντα για την 
πρόσληψη, η διαδικασία και κάθε άλλο συναφές ζήτημα. 

3. Οι όροι και οι διαδικασίες ανάθεσης μελετών, υπη¬ 
ρεσιών, εκτέλεσης έργων και εργασιών, προμηθειών 
αγαθών και υπηρεσιών, προμήθειας προγράμματος, 
αγορών ακινήτων, μισθώσεων, εκμισθώσεων και κάθε 
άλλου ενοχικού ή εμπραγμάτου δικαιώματος επί κινη¬ 
τών και ακινήτων της Ε.Ρ.Τ. Α.Ε. καθορίζονται με κα¬ 
νονισμούς, που καταρτίζονται από τον Διευθύνοντα 
Σύμβουλο και εγκρίνονται από το Διοικητικό Συμβούλιο. 

4. Οι Κανονισμοί των παραγράφων 1, 2 και 3 καταρ¬ 
τίζονται ύστερα από γνώμη των εκπροσώπων των 
συνδικαλιστικών οργανώσεων των εργαζομένων της 
εταιρείας.» 

Άρθρο 12 

Το άρθρο 15 του ν. 4173/2013, όπως τροποποιήθηκε με 
την παρ. 1 του άρθρου 24 του ν. 4203/2013 (Α' 235) και 
την παρ. 4 του άρθρου έβδομου του ν. 4279/2014 (Α' 158), 
αντικαθίσταται ως εξής: 

«Αρθρο 15 

Ρύθμιση θεμάτων προσωπικού 

1. Η Ε.Ρ.Τ. Α.Ε. προσλαμβάνει το προσωπικό της με 
συμβάσεις εργασίας ιδιωτικού δικαίου αορίστου χρό¬ 
νου, καθώς και ορισμένου χρόνου, λαμβάνοντας υπό¬ 
ψη αντίστοιχη εμπειρία σε δημόσιο ραδιοτηλεοπτικό 
φορέα, μετά από δημοσίευση προκήρυξης και τήρηση 
των αρχών της διαφάνειας, της αξιοκρατίας και της 
ισότητας, σύμφωνα με τις διατάξεις του ν. 2190/1994, 
όπως ισχύουν. 

2. Οι όροι και οι συνθήκες εργασίας του προσωπικού 
της εταιρείας, το οποίο προσλαμβάνεται με συμβάσεις 
εργασίας ιδιωτικού δικαίου αόριστου ή ορισμένου χρό¬ 
νου, καθορίζονται με συλλογική σύμβαση εργασίας, η 
οποία συνάπτεται μεταξύ της Ε.Ρ.Τ. Α.Ε. που εκπρο¬ 
σωπείται από το Διοικητικό Συμβούλιο και των αρμο¬ 
δίων κατά το νόμο εκπροσώπων των συνδικαλιστικών 
οργανώσεων των εργαζομένων, στο πλαίσιο τήρησης 
ισοσκελισμένων εταιρικών προϋπολογισμών. 

3. Η Ε.Ρ.Τ. Α.Ε. μπορεί να προσλάβει προσωπικό και με 
συμβάσεις έμμισθης εντολής μετά από δημόσια πρό¬ 
σκληση εκδήλωσης ενδιαφέροντος, σύμφωνα με την κεί¬ 
μενη νομοθεσία. Οι όροι του μισθολογικού καθεστώτος 
του προσωπικού αυτού, οι οποίοι γνωστοποιούνται στην 
ανωτέρω δημόσια πρόσκληση, καθορίζονται με απόφα¬ 
ση του Διοικητικού Συμβουλίου στο πλαίσιο τήρησης 
ισοσκελισμένων εταιρικών προϋπολογισμών. 

4. Το προσωπικό των παραγράφων 1 και 2 του παρόντος 
απασχολείται αποκλειστικά στην εταιρεία Ε.Ρ.Τ. Α.Ε. 

5. Επιτρέπεται, με απόφαση του Διοικητικού Συμβουλί¬ 
ου ύστερα από εισήγηση του Διευθύνοντος Συμβούλου, 
και αφού έχει προηγηθεί σχετική δημόσια προκήρυ¬ 
ξη στον ιστότοπο της εταιρείας, η ανάθεση έργου ή 
παροχής ανεξάρτητων υπηρεσιών σε φυσικά ή νομικά 
πρόσωπα, για την παραγωγή ή την επεξεργασία ή την 
παρουσίαση συγκεκριμένου ραδιοφωνικού, τηλεοπτι¬ 
κού ή διαδικτυακού προϊόντος για την εκπλήρωση των 

σκοπών και της αποστολής της εταιρείας σύμφωνα με 
τις διατάξεις του παρόντος νόμου και του Καταστατι¬ 
κού της. Οι αναθέσεις και οι παροχές αυτές γίνονται 
με όρους χρηστής διαχείρισης, απόλυτης διαφάνειας 
και αξιοκρατίας, στο πλαίσιο ισοσκελισμένων προϋπο¬ 
λογισμών, αφορούν δε σε πρόγραμμα που ενισχύει το 
παραγόμενο και παρεχόμενο πρόγραμμα από το προ¬ 
σωπικό της Ε.Ρ.Τ. Α.Ε. και στοχεύουν στην ενδυνάμωση 
της εγχώριας παραγωγής και των συντελεστών της.» 

Άρθρο 13 

Στις παραγράφους 3, 4 και 5 του άρθρου 16 του 
ν. 4173/2013, όπως ισχύουν, όπου αναφέρεται η φράση 
«ΝΕΡΙΤ Α.Ε.» αντικαθίσταται με τη φράση «Ε.Ρ.Τ. Α.Ε.». 

Άρθρο 14 

Μετά το άρθρο 16 του ν. 4173/2013 προστίθεται άρθρο 
16Α ως εξής: 

«Άρθρο 16Α 

1. Οι κάθε είδους συμβάσεις εργασίας ιδιωτικού δικαί¬ 
ου αόριστου χρόνου ή έμμισθης εντολής του προσω¬ 
πικού, το οποίο την 11η Ιουνίου 2013 απασχολείτο στην 
Ε.Ρ.Τ. Α.Ε. και οι οποίες λύθηκαν, με το άρθρο 3 της 
2/11.6.2013 κοινής απόφασης του Υπουργού Οικονομικών 
και του Υφυπουργού στον Πρωθυπουργό (Β' 1414), όπως 
ισχύει, αναβιώνουν από την ημέρα δημοσίευσης του 
παρόντος στην Εφημερίδα της Κυβερνήσεως και θεω¬ 
ρούνται εφεξής συμβάσεις που έχουν συναφθεί με την 
εταιρεία του άρθρου 1 του παρόντος νόμου. Οι μισθοί 
του προσωπικού του προηγούμενου εδαφίου ρυθμίζο¬ 
νται από τις διατάξεις του Κεφαλαίου Β' του ν. 4024/2011 
(Α' 226), προκειμένου δε, για δημοσιογράφους από την 
κ.υ.α. 2/17805/0022 (Β' 662). 

2. Με κοινή απόφαση του αρμόδιου, για θέματα Ραδι¬ 
οτηλεόρασης, Υπουργού Επικράτειας και του Υπουργού 
Οικονομικών ρυθμίζονται τα κάθε είδους θέματα που 
προκύπτουν από την κατά την προηγούμενη παράγραφο 
αναβίωση συμβάσεων και ιδίως τα θέματα που αφορούν: 

α) εκκρεμείς οικονομικές απαιτήσεις του προσωπικού 
της Ε.Ρ.Τ. Α.Ε. που καταργήθηκε με την αναφερόμενη 
στην παράγραφο 1 κοινή υπουργική απόφαση, 
β) συμψηφισμούς αυτών με τους κάθε είδους μισθούς, 
αποδοχές, επιδόματα και κάθε είδους αποζημιώσεις που 
ελήφθησαν από τους εργαζόμενους που εμπίπτουν στην 
παράγραφο 1 του παρόντος, για την περίοδο μέχρι την, 
από την ημέρα δημοσίευσης του παρόντος στην Εφημε¬ 
ρίδα της Κυβερνήσεως, αναβίωση των συμβάσεών τους, 
γ) κάθε άλλη αναγκαία λεπτομέρεια του προσωπικού 
τούτου. 

3. Από την αναβίωση της παραγράφου 1 εξαιρούνται: 
α) το προσωπικό ειδικών θέσεων και οι ειδικοί σύμ¬ 
βουλοι (μετακλητοί υπάλληλοι), 

β) όσοι γνωστοποιήσουν με έγγραφη δήλωσή τους στο 
Διοικητικό Συμβούλιο της Ε.Ρ.Τ. Α.Ε., ότι δεν επιθυμούν 
την αναβίωση της σύμβασης εργασίας τους μέσα σε 
αποκλειστική προθεσμία 20 ημερών από τη συγκρότηση 
του πρώτου Διοικητικού Συμβουλίου της εταιρείας ή 
όσοι δεν εμφανιστούν προς ανάληψη των καθηκόντων 
τους μέσα στην προθεσμία αυτή, 
γ) όσοι έχουν λάβει πλήρη ή μειωμένη σύνταξη με 
οριστική απόφαση οποιουδήποτε ασφαλιστικού φορέα 
και όσοι έχουν καταθέσει ήδη κατά τη δημοσίευση 


του παρόντος αίτηση για τη λήψη πλήρους σύνταξης. 
Πλήρης είναι η σύνταξη που καταβάλλεται από τον 
οικείο ασφαλιστικό φορέα με τις απώτατες χρονικές 
προϋποθέσεις που προβλέπονται από την οικεία νο¬ 
μοθεσία. 

4. Οι συμβάσεις αορίστου χρόνου που έχουν συνα¬ 
φθεί με τη ΝΕΡΙΤ Α.Ε. εργαζομένων που δεν εμπίπτουν 
στην παράγραφο 1 του παρόντος παραμένουν σε ισχύ. 
Οι συμβάσεις ορισμένου χρόνου που έχουν συναφθεί 
μεταξύ της ΝΕΡΙΤ Α.Ε. και των Γ ενικών Διευθυντών και 
Διευθυντών λύονται αζημίως από τη θέση σε ισχύ του 
παρόντος. Η θητεία των μελών του Διοικητικού Συμ¬ 
βουλίου της ΝΕΡΙΤ Α.Ε. παύει αυτοδικαίως και αζημίως 
από τη θέση σε ισχύ του παρόντος. Μέχρι την καθ’ 
οιονδήποτε τρόπο αντικατάσταση των προσώπων της 
παρούσας παραγράφου, εξακολουθούν να προσφέρουν 
τις υπηρεσίες τους αμειβόμενοι σύμφωνα με τους όρους 
των συμβάσεών τους. 

5. Το πρώτο Διοικητικό Συμβούλιο που θα προκύψει 
μετά τη θέση σε ισχύ του παρόντος νόμου επιμελείται 
τη διαδικασία ανάληψης καθηκόντων των εργαζομέ¬ 
νων της παραγράφου 1 του παρόντος άρθρου και έχει 
την ευθύνη εντός τριμήνου από τη συγκρότησή του σε 
σώμα και την πρώτη συνεδρίασή του να καταρτίσει τα 
ακόλουθα: 

α) τη Συμφωνία Αρχών, κατόπιν διαβούλευσης με το 
Εθνικό Συμβούλιο Ραδιοτηλεόρασης και τους εργαζο¬ 
μένους της Ε.Ρ.Τ. Α.Ε., 
β) το Καταστατικό της Ε.Ρ.Τ. Α.Ε., 
γ) τους Κανονισμούς της Ε.Ρ.Τ. Α.Ε., 
δ) τον προϋπολογισμό της Ε.Ρ.Τ. Α.Ε., 
ε) το επιχειρησιακό σχέδιο της Ε.Ρ.Τ. Α.Ε.. 

5. α Με απόφαση του Διοικητικού Συμβουλίου της Ε.Ρ.Τ. 
Α.Ε., σύμφωνα με τη διάταξη της παραγράφου 4 του 
άρθρου 1 του παρόντος νόμου, διορίζεται, με θητεία 
ενός (1) έτους, προσωρινή τριμελής Διοικούσα Επιτρο¬ 
πή του καταργηθέντος με την κ.υ.α. 2/11.6.2013 ραδι¬ 
οτηλεοπτικού σταθμού Ε.Ρ.Τ. 3, ο οποίος εντάσσεται 
στον ενιαίο φορέα. Η προσωρινή Διοικούσα Επιτροπή 
απαρτίζεται από τον Πρόεδρο, ο οποίος διαθέτει τα 
προσόντα της περίπτωσης γ' της παραγράφου 1 του 
άρθρου 7 του παρόντος νόμου, τον Γ ενικό Διευθυντή 
και έναν (1) εκπρόσωπο των εργαζομένων, ο οποίος 
εκλέγεται με καθολική και άμεση ψηφοφορία από τους 
εργαζόμενους. Η προσωρινή Διοικούσα Επιτροπή, στο 
πλαίσιο των αποφάσεων του Διοικητικού Συμβουλίου 
της Ε.Ρ.Τ. Α.Ε., συμβάλλει στην αποκατάσταση και στη 
λειτουργία του ραδιοτηλεοπτικού σταθμού, καθώς και 
στη διαδικασία ανάληψης καθηκόντων των εργαζομένων 
της παραγράφου 1 του παρόντος άρθρου. Εντός του 
τριμήνου της παραγράφου 5 του παρόντος άρθρου, 
υποβάλλει εισήγηση, η οποία αφορά στην κατάρτιση της 
Συμφωνίας Αρχών, του Καταστατικού, των Κανονισμών, 
του Προϋπολογισμού, καθώς και του επιχειρησιακού 
σχεδίου της Ε.Ρ.Τ. Α.Ε.. Οι αποζημιώσεις των μελών της 
προσωρινής Διοικούσας Επιτροπής καθορίζονται σύμ¬ 
φωνα με τη διάταξη της παραγράφου 12 του άρθρου 7 
του παρόντος νόμου. 

6. Το πρώτο Διοικητικό Συμβούλιο εντός του ως άνω 
χρονικού διαστήματος ελέγχει το σύνολο των, σε ισχύ, 
συμβάσεων και δεσμεύσεων, σύμφωνα με τις διατάξεις 
του παρόντος νόμου. Τα μέλη του Διοικητικού Συμβου¬ 
λίου της Ε.Ρ.Τ. Α.Ε., η θητεία των οποίων εκκινεί μετά τη 

θέση σε ισχύ του παρόντος νόμου, δεν φέρουν ευθύνη 
για θέματα που ανακύπτουν από την προγενέστερη της 
ανάληψης των καθηκόντων τους διαχείριση. 

7. Η Ε.Ρ.Τ. Α.Ε. και οι θυγατρικές της που καταρ- 
γήθηκαν με την υπ’ αριθμ. 2/11.6.2013 κοινή απόφαση 
του Υπουργού Οικονομικών και του Υφυπουργού στον 
Πρωθυπουργό (Β' 1414), όπως ισχύει, εξακολουθούν να 
υπάγονται σε καθεστώς ειδικής διαχείρισης σύμφωνα 
με την Οικ. 2/11.6.2013 κοινή απόφαση του Υπουργού 
Οικονομικών και του Υφυπουργού στον Πρωθυπουρ¬ 
γό (Β' 1414), όπως ισχύει, το έργο δε της διαχείρισης 
πρέπει να ολοκληρωθεί μέσα σε ένα μήνα από την 
ισχύ του παρόντος νόμου. Με την πάροδο άπρακτης 
της προθεσμίας ο ειδικός διαχειριστής παραδίδει όλο 
το ύπαρχον υλικό σε νέο ειδικό διαχειριστή που ορί¬ 
ζεται με κοινή απόφαση του αρμόδιου Υπουργού για 
θέματα Ραδιοτηλεόρασης και του Υπουργού Οικονο¬ 
μικών. Η παράγραφος 7 του άρθρου 4Α της υπ’ αριθμ. 
Οικ. 2/11.6.2013 κοινής απόφασης του Υφυπουργού στον 
Πρωθυπουργό και του Υπουργού Οικονομικών (Β' 1414) 
καταργείται. 

8. Τα δικαιώματα επί των σημάτων και των άυλων 
αγαθών που ανήκαν στην Ε.Ρ.Τ. Α.Ε. και τις θυγατρι¬ 
κές της που καταργήθηκαν με την υπ’ αριθμ. 2/11.6.2013 
κοινή απόφαση του Υπουργού Οικονομικών και του 
Υφυπουργού στον Πρωθυπουργό (Β' 1414), όπως ισχύει, 
μεταφέρονται αυτοδικαίως στην Ε.Ρ.Τ. Α.Ε.. Η Ε.Ρ.Τ. Α.Ε. 
προκειμένου να αδειοδοτηθούν οι κατασκευές κεραι¬ 
ών που απαιτούνται για την κάλυψη του δικτύου της 
υποχρεούται μέχρι τις 30.10.2015 να καταθέσει στην 
Ε.Ε.Τ.Τ. φάκελο με πλήρη δικαιολογητικά, σύμφωνα με 
τις ισχύουσες διατάξεις. Μέχρι την έκδοση άδειας οι 
εγκατεστημένες κατασκευές κεραιών θεωρούνται ως 
νομίμως λειτουργούσες. 

9. Η μεταβίβαση από και προς το Ελληνικό Δημόσιο 
και τα νομικά πρόσωπα δημοσίου δικαίου στην Ε.Ρ.Τ 
Α.Ε. και στις εταιρείες που αυτή ιδρύει κάθε περιου¬ 
σιακού στοιχείου και γενικά εμπράγματου ή ενοχικού 
δικαιώματος, απαίτησης και υποχρέωσης, καθώς και οι 
σχετικές συμβάσεις απαλλάσσονται από κάθε γενικό ή 
ειδικό φόρο ή τέλος χαρτοσήμου, δικαίωμα ή εισφορά 
υπέρ του Δημοσίου ή οποιουδήποτε τρίτου. 

10. Συστήνεται Ειδική Επιτροπή Ελέγχου με σκοπό 
τον έλεγχο των οικονομικών στοιχείων της ειδικής 
διαχείρισης της Ε.Ρ.Τ. Α.Ε. και των θυγατρικών της 
που καταργήθηκαν με την υπ’ αριθμ. 2/11.6.2013 κοινή 
απόφαση του Υπουργού Οικονομικών και του Υφυ¬ 
πουργού στον Πρωθυπουργό (Β' 1414), όπως ισχύει. 
Η Επιτροπή αποτελείται από έναν (1) Νομικό Σύμβουλο 
του Κράτους ή Πάρεδρο του Νομικού Συμβουλίου του 
Κράτους, ο οποίος είναι και Πρόεδρός της, έναν (1) 
εκπρόσωπο του Υπουργείου Οικονομικών και τρεις (3) 
ορκωτούς λογιστές. Η Επιτροπή συγκροτείται με κοινή 
απόφαση των Υπουργών Οικονομικών και Επικράτειας, 
αρμόδιου για θέματα Δημόσιας Ραδιοτηλεόρασης. Η 
Επιτροπή υποβάλει πόρισμα στους Υπουργούς Οικονο¬ 
μικών και Επικράτειας, αρμόδιο για θέματα Δημόσιας 
Ραδιοτηλεόρασης. Με την ίδια κοινή υπουργική από¬ 
φαση εξειδικεύονται οι αρμοδιότητες της Επιτροπής 
και καθορίζεται ο τρόπος λειτουργίας της, καθώς και 
η αποζημίωση των τριών ορκωτών λογιστών της Επι¬ 
τροπής.» 


Άρθρο 15 

Καταργούνται οι διατάξεις των άρθρων 4, 5,12,13 και 
οι παράγραφοι 1 και 2 του άρθρου 16 του ν. 4173/2013, 
όπως ισχύουν. 

ΚΕΦΑΛΑΙΟ ΔΕΥΤΕΡΟ 

ΤΡΟΠΟΠΟΙΗΣΗ ΤΟΥ ΑΡΘΡΟΥ 48 ΤΟΥ Κ.Ν. 2190/1920 

Αρθρο 16 

Μετά το τελευταίο εδάφιο της παρ. 1 του άρθρου 
48 του κ.ν. 2190/1920, όπως ισχύει, προστίθεται φράση 
ως εξής: 

«Εννομο συμφέρον για τη λύση εταιρείας, η οποία 
δραστηριοποιείται στον τομέα των μέσων μαζικής ενη¬ 
μέρωσης, έχει και ο αρμόδιος για θέματα Δημόσιας 
Ραδιοτηλεόρασης Υπουργός Επικράτειας.» 

Αρθρο 17 

Στο τέλος της περίπτωσης γ' της παρ. 2 του άρθρου 
143 του ν. 4001/2011, «Για τη λειτουργία Ενεργειακών 
Αγορών Ηλεκτρισμού και Φυσικού Αερίου, για έρευνα, 
παραγωγή και δίκτυα μεταφοράς υδρογονανθράκων και 
άλλες ρυθμίσεις» (Α' 179), προστίθεται εδάφιο ως εξής: 

«Για το έτος 2015 οι μοναδιαίες χρεώσεις του Ειδικού 
Τέλους για τη Μείωση Εκπομπών Αερίων Ρύπων (ΕΤΜΕΑΡ) 
παραμένουν αμετάβλητες στο ύψος που έχουν καθοριστεί 
για το έτος 2014. 

Η ανωτέρω ρύθμιση ισχύει αναδρομικά από 1.1.2015. 

Τα ποσά που τυχόν χρεώθηκαν από τους παρόχους 
ηλεκτρικής ενέργειας καθ’ υπέρβαση της παρούσας δι¬ 
άταξης, επανυπολογίζονται σύμφωνα με αυτήν και οι 
διαφορές που προκύπτουν, συμψηφίζονται ή περιλαμβά¬ 
νονται στην αντίστοιχη χρέωση ΕΤΜΕΑΡ, στον αμέσως 
επόμενο εκκαθαριστικό λογαριασμό.» 

Αρθρο 18 

Στο τέλος του άρθρου 15 του ν. 4321/2015 (Α' 32) προ¬ 
στίθεται νέο εδάφιο: 

«Με απόφαση του Υπουργού Οικονομικών, που εκδίδε- 
ται εντός μηνός από τη λήξη της ανωτέρω προθεσμίας, 
και ανατρέχει στο χρόνο λήξης αυτής, δύναται να πα- 
ρατείνεται για χρονικό διάστημα μέχρι έναν (1) μήνα η 
καταληκτική ημερομηνία εφάπαξ εξόφλησης μέρους της 
βασικής οφειλής, με τους όρους και τις προϋποθέσεις 
της παραγράφου 1 του παρόντος άρθρου.» 

Αρθρο 19 

Παράταση προθεσμίας για την υποβολή αίτησης 

υπαγωγής στο καθεστώς ρύθμισης του άρθρου 28 
του ν. 4321/2015 

1. Η προθεσμία της παρ. 1 του άρθρου 28 του ν. 4321/2015 
(Α' 32) για την υποβολή αίτησης υπαγωγής σε καθεστώς 
ρύθμισης, παρατείνεται από τη λήξη της έως και τις 
2.6.2015. Στη ρύθμιση δύναται να υπαχθούν ασφαλιστικές 
οφειλές προς Φορείς Κοινωνικής Ασφάλισης, πλην ΝΑΤ 
οι οποίες κατέστησαν ληξιπρόθεσμες την 1.4.2015. Ειδικά 
για ληξιπρόθεσμες οφειλές υπέρ του πρώην Ο.Π.Α.Δ. η 
αίτηση για υπαγωγή υποβάλλεται έως και τις 30.6.2015. 
Προϋπόθεση για την υπαγωγή στην παρούσα ρύθμιση 
είναι η καταβολή των τρεχουσών εισφορών από 1.4.2015 
και εφεξής. Στην παρούσα ρύθμιση δύναται να υπαχθούν 
μετά από αίτησή τους και οφειλές προς Φορείς Κοινω¬ 
νικής Ασφάλισης, που αφορούν επιστροφές παροχών 

και ενοίκια ακινήτων, συνολικού ύψους έως 1.500.000 ευρώ. Κατά τα λοιπά εφαρμόζονται οι όροι της ρύθμισης του 
άρθρου 28 του ν. 4321/2015. 

2. Η παρ. 13 του άρθρου 28 του ν. 4321/2015 αναριθμείται σε 13.α. και προστίθεται παράγραφος 13.β. ως ακολούθως: 

«13.β. Ειδικότερα, για τους οφειλέτες του ΟΑΕΕ και ΕΤΑΑ, η αίτηση υποβάλλεται άπαξ στην παρούσα ρύθμιση, 
η δε ρύθμιση απόλλυται σε περίπτωση: 

α. Μη καταβολής τρεχουσών εισφορών. 

β. Καθυστέρησης πέραν του ενός μηνάς, τριών δόσεων της ρύθμισης ανά δωδεκάμηνο προγράμματος ρύθμισης. 
Οι πέραν της μίας δόσης καθυστερούμενες δόσεις της ρύθμισης προσαυξάνονται με επιπλέον επιτόκιο 0,25% 
μηνιαίως.» 

Άρθρο 20 
Έναρξη ισχύος 

Η ισχύς του νόμου αυτού αρχίζει από τη δημοσίευσή του στην Εφημερίδα της Κυβερνήσεως. 

Παραγγέλλομε τη δημοσίευση του παρόντος στην Εφημερίδα της Κυβερνήσεως και την εκτέλεσή του ως 
νόμου του Κράτους. 

Αθήνα, 29 Απριλίου 2015 


ΕΣΩΤΕΡΙΚΩΝ 

ΚΑΙ ΔΙΟΙΚΗΤΙΚΗΣ ΑΝΑΣΥΓΚΡΟΤΗΣΗΣ 

ΝΙΚΟΛΑΟΣ ΒΟΥΤΣΗΣ 

ΑΝΑΠΛΗΡΩΤΗΣ ΥΠΟΥΡΓΟΣ ΟΙΚΟΝΟΜΙΑΣ, 
ΥΠΟΔΟΜΩΝ, ΝΑΥΤΙΛΙΑΣ ΚΑΙ ΤΟΥΡΙΣΜΟΥ 

κ.α.α. 

ΓΕΩΡΓΙΟΣ ΣΤΑΘΑΚΗΣ 

ΠΑΡΑΓΩΓΙΚΗΣ ΑΝΑΣΥΓΚΡΟΤΗΣΗΣ, 
ΠΕΡΙΒΑΛΛΟΝΤΟΣ ΚΑΙ ΕΝΕΡΓΕΙΑΣ 

ΠΑΝΑΓΙΩΤΗΣ ΛΑΦΑΖΑΝΗΣ 

ΑΝΑΠΛΗΡΩΤΗΣ ΥΠΟΥΡΓΟΣ 
ΟΙΚΟΝΟΜΙΚΩΝ 

ΔΗΜΗΤΡΙΟΣ ΜΑΡΔΑΣ 


Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΠΡΟΚΟΠΙΟΣ Β. ΠΑΥΛΟΠΟΥΛΟΣ 

ΟΙ ΥΠΟΥΡΓΟΙ 

ΑΝΑΠΛΗΡΩΤΗΣ ΥΠΟΥΡΓΟΣ ΕΣΩΤΕΡΙΚΩΝ 
ΚΑΙ ΔΙΟΙΚΗΤΙΚΗΣ ΑΝΑΣΥΓΚΡΟΤΗΣΗΣ 

ΓΕΩΡΓΙΟΣ ΚΑΤΡΟΥΓΚΑΛΟΣ 

ΠΟΛΙΤΙΣΜΟΥ, ΠΑΙΔΕΙΑΣ 
ΚΑΙ ΘΡΗΣΚΕΥΜΑΤΩΝ 

ΑΡΙΣΤΕΙΔΗΣ ΜΠΑΛΤΑΣ 

ΟΙΚΟΝΟΜΙΚΩΝ 

ΓΙΑΝΗΣ ΒΑΡΟΥΦΑΚΗΣ 

ΕΡΓΑΣΙΑΣ, ΚΟΙΝΩΝΙΚΗΣ ΑΣΦΑΛΙΣΗΣ 
ΚΑΙ ΚΟΙΝΩΝΙΚΗΣ ΑΛΛΗΛΕΓΓΥΗΣ 

ΠΑΝΑΓΙΩΤΗΣ ΣΚΟΥΡΛΕΤΗΣ 

ΕΠΙΚΡΑΤΕΙΑΣ 

ΝΙΚΟΛΑΟΣ ΠΑΠΠΑΣ 


ΟΙΚΟΝΟΜΙΑΣ, ΥΠΟΔΟΜΩΝ, 
ΝΑΥΤΙΛΙΑΣ ΚΑΙ ΤΟΥΡΙΣΜΟΥ 

ΓΕΩΡΓΙΟΣ ΣΤΑΘΑΚΗΣ 

ΑΝΑΠΛΗΡΩΤΗΣ ΥΠΟΥΡΓΟΣ ΠΟΛΙΤΙΣΜΟΥ, 
ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ 


ΝΙΚΟΛΑΟΣ ΞΥΔΑΚΗΣ 

ΑΝΑΠΛΗΡΩΤΡΙΑ ΥΠΟΥΡΓΟΣ 
ΟΙΚΟΝΟΜΙΚΩΝ 

ΟΛΓΑ - ΝΑΝΤΙΑ ΒΑΛΑΒΑΝΗ 

ΑΝΑΠΛΗΡΩΤΗΣ ΥΠΟΥΡΓΟΣ 
ΕΡΓΑΣΙΑΣ, ΚΟΙΝΩΝΙΚΗΣ ΑΣΦΑΛΙΣΗΣ 
ΚΑΙ ΚΟΙΝΩΝΙΚΗΣ ΑΛΛΗΛΕΓΓΥΗΣ 

ΔΗΜΗΤΡΙΟΣ ΣΤΡΑΤΟΥΛΗΣ 


Θεωρήθηκε καί τέθηκε η Μεγάλη Σφραγίδα του Κράτους. 
Αθήνα, 29 Απριλίου 2015 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ 

ΕΘΝΙΚΟ ΤΥΠΟΓΡΑΦΕΙΟ 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΙΜΗ ΠΩΛΗΣΗΣ ΦΥΛΛΩΝ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ 


Σε έντυπη μορφή: 

• Για τα Φ.Ε.Κ. από 1 έως 16 σελίδες σε 1 € προσαυξανόμενη κατά 0,20 € για κάθε επιπλέον οκτασέλιδο ή μέρος αυτού. 

• Για τα φωτοαντίγραφα Φ.Ε.Κ. σε 0,15 € ανά σελίδα. 

Σε υορφή ΡΥΡ/ΟΡ; 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α' 

150 € 

40 € 

15 € 

Β' 

300 € 

80 € 

30 € 

Γ' 

50 € 

- 

- 

Υ.Ο.Δ.Δ. 

50 € 

- 

- 

Δ' 

110 € 

30 € 

- 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α.Α.Π. 

110 € 

30 € 

- 

Ε.Β.Ι. 

100 € 

- 

- 

Α.Ε.Δ. 

5 € 

- 

- 

Δ.Δ.Σ. 

200 € 

- 

20 € 

Α.Ε.-Ε.Π.Ε. 

- 

- 

100 € 


• Η τιμή πώλησης μεμονωμένων Φ.Ε.Κ. σε μορφή σά-τοπι από εκείνα που διατίθενται σε ψηφιακή μορφή και μέχρι 100 σελίδες, σε 5 € 
προσαυξανόμενη κατά 1 € ανά 50 σελίδες. 


ΕΤΗΣΙΕΣ ΣΥΝΔΡΟΜΕΣ Φ.Ε.Κ. 


Τεύχος 

Έντυπη μορφή 

Δ' 

160 € 

Α.Α.Π. 

160 € 

Ε.Β.Ι. 

65 € 

Α.Ε.Δ. 

10 € 


Τεύχος 

Έντυπη μορφή 

Α.Ε.-Ε.Π.Ε. 

2.250 € 

Δ.Δ.Σ. 

225 € 

Α.Σ.Ε.Π. 

70 € 

Ο.Π.Κ. 

- 


Τεύχος 

Έντυπη μορφή 

Α' 

225 € 

Β' 

320 € 

Γ' 

65 € 

Υ.Ο.Δ.Δ. 

65 € 


• Το τεύχος Α.Σ.Ε.Π. (έντυπη μορφή) θα αποστέλλεται σε συνδρομητές ταχυδρομικά, με την επιβάρυνση των 70 €, ποσό το οποίο αφορά 
τα ταχυδρομικά έξοδα. 


• Η καταβολή γίνεται σε όλες τις Δημόσιες Οικονομικές Υπηρεσίες (Δ.Ο.Υ.).Το πρωτότυπο διπλότυπο (έγγραφο αριθμ. πρωτ. 9067/28.2.2005 
2η Υπηρεσία Επιτρόπου Ελεγκτικού Συνεδρίου) με φροντίδα των ενδιαφερομένων, πρέπει να αποστέλλεται ή να κατατίθεται 
στο Εθνικό Τυπογραφείο (Καποδιστρίου 34, Τ.Κ. 104 32 Αθήνα). 

• Σημειώνεται ότι φωτοαντίγραφα διπλοτύπων, ταχυδρομικές Επιταγές για την εξόφληση της συνδρομής, δεν γίνονται δεκτά 
και θα επιστρέφονται. 

• Οι οργανισμοί τοπικής αυτοδιοίκησης, τα νομικά πρόσωπα δημοσίου δικαίου, τα μέλη της'Ενωσης Ιδιοκτητών Ημερησίου Τύπου 
Αθηνών και Επαρχίας, οι τηλεοπτικοί και ραδιοφωνικοί σταθμοί, η Ε.Σ.Η.Ε.Α, τα τριτοβάθμια συνδικαλιστικά όργανα και οι τρι¬ 
τοβάθμιες επαγγελματικές ενώσεις δικαιούνται έκπτωσης πενήντα τοις εκατό (50%) επί της ετήσιας συνδρομής. 

• Το ποσό υπέρ ΤΑ.Π.Ε.Τ. (5% επί του ποσού συνδρομής), καταβάλλεται ολόκληρο (Κ.Α.Ε. 3512) και υπολογίζεται πριν την έκ¬ 
πτωση. 

• Στην Ταχυδρομική συνδρομή του τεύχους Α.Σ.Ε.Π. δεν γίνεται έκπτωση. 


Πληροφορίες για δημοσιεύματα που καταχωρίζονται στα Φ.Ε.Κ. στο τηλ.: 210 5279000. 
Φωτοαντίγραφα παλαιών Φ.Ε.Κ.: τηλ.: 210 8220885. 

Τα φύλλα όλων των τευχών της Εφημερίδας της Κυβερνήσεως διατίθενται δωρεάν σε ηλεκτρονική μορφή 
από την ιστοσελίδα του Εθνικού Τυπογραφείου (νννννν.βί. 91 ·) 


Ηλεκτρονική Διεύθυνση: Ιιίίρ://νννννν.β1.9Γ - β-αιβϊΙ: ννβόπΐ33ΐ6Γ.β1@βί·9τ 


ΟΙ ΥΠΗΡΕΣΙΕΣ ΕΞΥΠΗΡΕΤΗΣΗΣ ΠΟΛΙΤΩΝ ΛΕΙΤΟΥΡΓΟΥΝ ΚΑΘΗΜΕΡΙΝΑ ΑΠΟ 08=00 ΜΕΧΡΙ 13=30 


ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 


* 01000442904150012 * 



ΚΑΠΟΔΙΣΤΡΙΟΥ 34 * ΑΘΗΝΑ 104 32 * ΤΗΛ. 210 52 79 000 * ΡΑΧ 210 52 21 004 











































































